ШынагъуэншагъэмкIэ органхэм я лэжьакIуэм и махуэм и щIыхькIэ КIуэкIуэ Юрий ехъуэхъуащ УФ-м и ФСБ-м КъБР-м щиIэ управленэми и унафэщIхэмрэ а IэнатIэм къулыкъу щызыщIэхэмрэ
УФ-м и ФСБ-м КъБР-м щиIэ управленэм дыгъуасэ щекIуэкIащ Урысей Федерацэм ШынагъуэншагъэмкIэ и органхэм я лэжьакIуэм и махуэм ехьэлIа гуфIэгъуэ зэIущIэ. Абы ирихьэлIащ ведомствэм, къарузехьэ, хабзэхъумэ IэнатIэхэм я унафэщIхэр, къулыкъум и ветеранхэр.
Къызэхуэсахэм захуигъазэу, КIуэкIуэ Юрий къыхигъэщащ УФ-м и ФСБ-м КъБР-м щиIэ управленэм и лэжьакIуэ-хэм хэлъхьэныгъэшхуэ зэрыхуащIыр цIыхухэм я шынагъуэншагъэр къызэгъэпэщыным, нэгъуэщI щIыпIэхэмрэ ди лъахэмрэ къыщызэрыкъуэх гузэвэгъуэр гъэкIуэдыным. Республикэм и унафэщIым и щхьэкIэ фIыщIэ яхуищIащ управленэм, ар зыдэлажьэ къарузехьэ, хабзэхъумэ IэнатIэхэм я лэжьакIуэхэм «узэщIауэ икIи зэщIэгъэуIуауэ зэрылажьэм, къыхуагъэув къалэнхэр дагъуэншэу зэрагъэзащIэм, лIыгъэ къызэрагъэлъагъуэм папщIэ».
Абы къыдэкIуэуи, къыхигъэщащ КIуэкIуэм, къэунэху илъэсыщIэр жыжьэуи тыншынукъым. КъуэкIыпIэ Гъунэгъум, Украинэм, дунейм и адрей щIыпIэ куэдым щытыкIэр къызэрыщызэщIэплъэм къыхэкIыу я IуэхущIафэм и унэтIыныгъэ псомкIи я зэфIэкIым хагъэхъуапхъэщ. Терроризмэм ебэныныр абыхэм псом я щхьэу къонэж. Урысейм икIахэм, Къэбэрдей-Балъкъэрым щыщхэри яхэту, «зыщагъасэ» Сириемрэ нэгъуэщI къэралыгъуэхэмрэ зыщызыубгъуа «Ислъам къэралыгъуэ-кIэ» зэджэм.
Аращи, мыхьэнэшхуэ иIэщ террористхэм я дунейпсо зэпыщIэныгъэхэр, гъэтIылъыгъэ базэхэр гъэкIуэдыным, Урысейм ахэр къызэрихьэ, зэрикIыж щIыкIэр гъэбыдэным пэщIэувэ Iуэхугъуэ гуэдзэнхэр къызэгъэпэщыным, террор шынагъуэ къыкъуэкIыну гузэвэгъуэ щыщыIэм и деж зы мыхьэнэнши къэмынэу зэрыпэщIэувэн Iэмалхэм пасэу егупсысыным, къулыкъу хэхахэмрэ хабзэхъумэ IэнатIэхэмрэ зэрызэдэлажьэ щIыкIэм зегъэубгъуным, иджырей Iэмалхэмрэ Iэмэпсымэхэмрэ, хъыбарегъащIэ технологие щIэ дыдэхэри хыхьэу, къэгъэсэбэпыным. Терроризмэм пэщIэтынымкIэ иужьрей лъэхъэнэм зэфIэгъэкIа хъуа Iуэхугъуэхэм щхьэкIэ къэмынэу, щытыкIэр зэкIэ зэтекъута хъуакъым. Глобализацэмрэ интернет-щIыпIэмрэ зэрызиужьым я псынщIагъым къалэн къытщащI терроризмэм зэрыпэщIэтыфын, псом хуэмыдэу къытщIэхъуэ щIэблэр абы зэрыщытхъумэн Iэмалхэр къэтлъыхъуэну.
Япэ игъэщыпхъэ IэнатIэхэм ящыщу къонэж экономикэ шынагъуэншагъэр къызэгъэпэщынымрэ Iулъхьэ къеIыхыным ебэнынымрэ. Бюджет мылъкур зыхухамыха IуэхугъуэхэмкIэ къамыгъэсэбэпынымрэ зэхамыдыгъуэнымрэ кIэлъыплъыным, къэралым и цIэкIэ щыщахуэкIэ хабзэр къызэпемыгъэудыным псом хуэмыдэу гулъытэ щхьэхуэ хуащIыну хуагъэлъэгъуащ.
КIуэкIуэ Юрий ехъуэхъуащ УФ-м и ФСБ-м КъБР-м щиIэ управленэм и унафэщI Усов Олег Урысей Федерацэм и Президентым и УказкIэ генерал-майор фIэщыгъэр къызэрыхуагъэфэщам къыхэкIыу. «Управленэм и лэжьыгъэм пщIэ лъагэ къызэрыхуащIам ар и щыхьэтщ», — жиIащ КъБР-м и Iэтащхьэм.
КъБР-м и Iэтащхьэмрэ
Правительствэмрэ я
пресс-IуэхущIапIэ.
